ET Euroopa Liidu Teataja L 342/42

EMP ÜHISKOMITEE OTSUS

nr 135/2014,

27. juuni 2014,

millega muudetakse EMP lepingu XIII lisa „Transport”

EMP ÜHISKOMITEE,

võttes arvesse Euroopa Majanduspiirkonna lepingut (edaspidi „EMP leping”), eriti selle artiklit 98,

ning arvestades järgmist:

(1) EMP lepingusse tuleb inkorporeerida komisjoni 7. juuli 2011. aasta määrus (EL) nr 677/2011, millega kehtestatakse lennuliikluse korraldamise (ATM) võrgustiku funktsioonide üksikasjalikud rakenduseeskirjad ja muudetakse määrust (EL) nr 691/2010 (1).

(2) Seetõttu tuleks EMP lepingu XIII lisa vastavalt muuta,

ON VASTU VÕTNUD KÄESOLEVA OTSUSE:

Artikkel 1

EMP lepingu XIII lisa muudetakse järgmiselt.

1) Punkti 66wm (komisjoni rakendusmäärus (EL) nr 391/2013) järele lisatakse järgmine tekst: „66wn. 32011 R 0677: komisjoni määrus (EL) nr 677/2011, 7. juuli 2011, millega kehtestatakse lennuliikluse korraldamise (ATM) võrgustiku funktsioonide üksikasjalikud rakenduseeskirjad ja muudetakse määrust (EL) nr 691/2010 (ELT L 185, 15.7.2011, lk 1). Käesolevas lepingus loetakse kõnealuse määruse sätteid järgmiste kohandustega. a) Mõiste „võrgustiku haldusasutus” viitab võrgustiku haldusasutusele, mis on määratud nii ELi liikmesriikidele kui ka EMP EFTA riikidele. b) Sõltumata lepingu protokollist nr 1 hõlmab mõiste „liikmesriik/liikmesriigid” lisaks oma tähendusele kõnealuses määruses ka EFTA riike. c) EFTA riikide puhul asendatakse artikli 3 lõikes 3 sõnad „komisjoni otsus pärast konsulteerimist ühtse taeva komiteega vastavalt määruse (EÜ) nr 549/2004 artikli 5 lõikele 3” sõnadega „EFTA riikide alalise komitee otsus” ja sõna „komisjon” sõnadega „EFTA riikide alaline komitee”. d) Artikli 4 lõikes 4 lisatakse sõna „komisjoni” järele sõnad, „EFTA riikide alalise komitee, EFTA järelevalveameti”. e) Artikli 7 lõikes 5 lisatakse sõna „komisjonile” järele sõnad „EFTA riikide alalisele komiteele, EFTA järelevalveametile”. f) Artikli 16 lõike 3 punktis b lisatakse sõna „komisjoni” järele sõnad „ja üks EFTA järelevalveameti esindaja”. g) Artikli 17 lõike 2 punkti a ei kohaldata EFTA riikide suhtes. h) Artikli 18 lõikes 2 lisatakse sõnade „üks nõukogu eesistujariigi esindaja,” järele sõnad „üks EFTA riikide alalise komitee eesistujaks olev EFTA riikide esindaja,”. i) Artikli 20 lõike 3 esimeses lauses lisatakse pärast sõna „komisjonile” sõnad,„EFTA riikide alalisele komiteele, EFTA järelevalveametile”. j) EFTA riikide puhul asendatakse artikli 21 esimeses lauses sõna „komisjon” sõnadega „EFTA järelevalveamet”.”

2) Punkti 66xa (komisjoni määrus (EL) nr 691/2010) lisatakse järgmine taane: „- 32011 R 0677: komisjoni määrus (EL) nr 677/2011, 7. juuli 2011 (ELT L 185, 15.7.2011, lk 1).”

Artikkel 2

Määruse (EL) nr 677/2011 islandi- ja norrakeelne tekst, mis avaldatakse Euroopa Liidu Teataja EMP kaasandes, on autentsed.

Artikkel 3

Käesolev otsus jõustub 28. juunil 2014, tingimusel et kõik EMP lepingu artikli 103 lõike 1 kohased teated on edastatud, (2) või EMP ühiskomitee 13. detsembri 2013. aasta otsuse nr 229/2013 (3) jõustumise päeval, olenevalt sellest, kumb kuupäev on hilisem.

Artikkel 4

Käesolev otsus avaldatakse Euroopa Liidu Teataja EMP osas ja EMP kaasandes.

Brüssel, 27. juuni 2014 EMP ühiskomitee nimel eesistuja Gianluca GRIPPA

(1) ELT L 185, 15.7.2011, lk 1.

(2) Põhiseadusest tulenevad nõuded on nimetatud.

(3) ELT L 154, 22.5.2014, lk 28.